Hofstryd kom oor verbod op veilings | Landbou
Hofstryd kom oor verbod op veilings
Foto: Louw Pretorius
Terwyl daar tans nog geen aanduiding is van hoe lank die landwye verbod op veeveilings nog gaan voortduur nie, sal 'n hofaansoek om die verbod op te hef in ander provinsies as Limpopo, waar bek-en-klouseer voorkom, waarskynlik op 14 Januarie aangehoor word.
Twee afslaers, JS Auctioneers en All Round Sterkfontein Auctioneers, het saam met 'n veeboere-koöperasie en besorgde boere landwyd 'n aansoek by die hooggeregshof in Pretoria ingedien. Hulle vra die hof om die verbod op veilings in die ander provinsies op te hef.
Dit volg nadat bek-en-klouseer in November op plase noord van Polokwane ontdek is. Me. Thoko Didiza, minister van landbou, grondhervorming en landelike ontwikkeling, het op 5 Desember die aanbieding van veilings en skoue van gesplete kloue daarmee landwyd verbied.
Die department het net voor die einde van 2019 aan die SAUK gesê daar is nog geen aanduiding wanneer die verbod opgehef sal word nie. Die departement sê daar is noue samewerking met die bedryf om beheermaatreëls gereed te kry. Wanneer dit in werking tree, kan die verbod opgehef word. Sowat 20 000 stuks vee op 14 plase in Limpopo word geraak.
Die minister van landbou, die direkteur-generaal van dié departement, die LUR vir landbou in die Noordwes en die direkteur van die direktoraat dieregesondheid is die respondente in die hofaansoek.
Mnr. Andreas Peens, die opdraggewende prokureur, sê die aansoekers beskou die verbod as onredelik en buite verhouding met die probleem. Dit lei tot groot finansiële verliese vir afslaers én boere. Boere in saaigebiede verkoop hierdie tyd van die jaar vee om produksiemiddele vir die planttyd te koop.
Mnr. Wilhelm Rochër, verteenwoordiger van die besorgde boere, sê in die hofstukke met geen vorige uitbreking van bek-en-klouseer was daar 'n nasionale verbod op veilings geplaas nie. Hy sê daar is geen regverdiging vir die buitengewone administratiewe besluit van die minister nie. Terwyl veilings verbied is, word onbeheerde vervoer van beeste en skape nie net binnelands nie, maar ook vanuit Botswana toegelaat.
Rochër sê hy is ook betrokke in die vervoerbedryf en benadruk dat dit nie haalbaar is om diere oor ver afstande van veilings af te vervoer nie omdat dit die wins, wat reeds laag is, verder uitwis. Dit is byvoorbeeld nie kommersieel die moeite werd om diere van Dendron in Limpopo af na 'n veiling in Lichtenburg in Noordwes te bring nie.